Na temelju članka 5. stavka 1. Zakona o naseljima (»Narodne novine« broj 39/22) i članaka 2. i 29. Statuta Grada Vrbovskog ("Službene novine Grada Vrbovskog", broj 4/18, 5/18 i 3/21), Gradsko vijeće Grada Vrbovskog, na sjednici održanoj dana \_\_\_\_\_\_\_\_\_\_\_\_\_\_\_\_\_\_\_ godine, donijelo je

**ODLUKU**

**o spajanju naselja Radočaj i Štefanci**

**Članak 1.**

Ovom Odlukom naselje Radočaj pripaja se naselju Štefanci odnosno naselja Radočaj i Štefanci spajaju se u jedinstveno naselje Štefanci.

Spajanjem naselja Radočaj i Štefanci ne mijenja se granica Grada Vrbovskog.

**Članak 2.**

U naselju Štefanci zadržava se postojeća podjela na ulice i trgove unutar dosadašnjih naselja.

Zgrade zadržavaju postojeće kućne brojeve.

**Članak 3.**

Grad Vrbovsko snositi će troškove izmjene osobnih dokumenata osoba koje imaju prebivalište ili boravište u ukinutom naselju.

**Članak 4.**

O ovoj Odluci Grad Vrbovsko obavijestiti će tijelo nadležno za vođenje registra prostornih jedinica najkasnije u roku od osam dana od dana objave odluke u službenom glasilu.

**Članak 5.**

Sastavni dio ove Odluke je službena podloga iz registra prostornih jedinica na kojoj su prikazane granice i imena naselja prije donošenja ove odluke i granica naselja Štefanci kako se utvrđuje ovom Odlukom.

**Članak 6.**

Ova Odluka stupa na snagu osmog dana od dana objave u »Službenim novinama Grada Vrbovskog«.

KLASA:

URBROJ:

Vrbovsko,

Predsjednica Gradskog vijeća

Jasna Božić, dip.oec.

**O b r a z l o ž e n j e**

**Prijedloga odluke o spajanju naselja Radočaj i naselja Štefanci**

Temeljem Zakona o područjima županija, gradova i općina u Republici Hrvatskoj (»Narodne novine« broj 86/06, 125/06, 16/07, 95/08, 46/10, 145/10, 37/13, 44/13, 45/13, 110/15), kojim su utvrđene županije, gradovi i općine u Republici Hrvatskoj, te određena njihova područja. U sastavu Primorsko-goranske županije je i Grad Vrbovsko sa svojih 65 naselja: Bunjevci, Carevići, Damalj,Dokmanovići, Dolenci, Donji Vučkovići, Donji Vukšići, Draga Lukovdolska, Dragovići,Gomirje, Gorenci, Gornji Vučkovići, Gornji Vukšići, Hajdine, Hambarište, Jablan, Jakšići,Kamensko, Klanac, Komlenići, Lesci, Liplje, Lukovdol, Ljubošina, Majer, Mali Jadrč, Matići, Međedi, Mlinari, Močile, Moravice, Musulini, Nadvučnik, Nikšići, Osojnik, Petrovići, Plemenitaš, Plešivica, Podvučnik, Poljana, Presika, Radigojna, Radočaj, Radoševići, Rim,Rtić, Severin na Kupi, Smišljak, Stubica, Štefanci, Tići, Tomići, Topolovica, Tuk, Veliki Jadrč, Vrbovsko, Vučinići, Vučnik, Vujnovići, Vukelići , Zapeć, Zaumol, Zdihovo i Žakule.

Temeljem odredbi Zakona o naseljima (»Narodne novine« broj 39/22) naselje je dio ili cijelo područje jedinice lokalne samouprave koje se sastoji od građevinskih područja i područja druge namjene sukladno propisima iz područja prostornoga uređenja, kojem su određene granice i ime, unutar kojeg se zgrade obilježavaju kućnim brojevima. Nadalje, granice područja naselja, ime naselja, te odluku o spajanju i razdvajanju naselja donosi predstavničko tijelo jedinice lokalne samouprave.

Važećim Prostornim planom uređenja Grada Vrbovskog (Službene novine Primorsko-goranske županije", broj 41/05, 27/10, 31/10 - ispravak i 27/14 i "Službene novine Grada Vrbovskog" broj 11/15, 10/16, 11/19, 13/19 – pročišćeni tekst, 12/22, 14/22, 7/23, 6/24), utvrđeno je stvarno fizičko naselje Štefanci kao funkcionalna cjelina dosadašnjih građevinskih područja naselja i izdvojenih dijelova građevinskih područja naselja Radočaj i Štefanci.

Donošenjem ove Odluke Grad Vrbovsko uskladiti će granice naselja s važećom prostorno-planskom dokumentacijom.

Zakonom o naseljima u članku 5., stavku 1. utvrđeno je da je potrebno prije donošenja Odluke o promjeni granice, odnosno o spajanju ili razdvajanju naselja, prethodno pribaviti mišljenje vijeća mjesnog odbora odnosno drugog oblika mjesne samouprave koji se nalazi na području naselja na kojem se mijenja granica odnosno na području naselja koje se spaja ili razdvaja i nadležnog zavoda za prostorno uređenje županije. Sukladno navedenome, pribavljeno je Mišljenje vijeća Mjesnog odbora Plemenitaš da je suglasno s pripajanjem naselja Radočaj naselju Štefanci od \_\_\_\_\_\_\_\_\_\_\_\_\_\_\_\_\_\_\_\_\_\_ godine te Mišljenje JU Zavoda za prostorno uređenje Primorsko-goranske županije, KLASA: \_\_\_\_\_\_\_\_\_\_\_\_\_\_\_, URBROJ: \_\_\_\_\_\_\_\_\_\_\_\_\_\_\_ od \_\_\_\_\_\_\_\_\_\_\_\_\_ godine.

Sukladno propisanoj proceduri, Državna geodetska uprava, Područni ured za katastar Rijeka, temeljem ove Odluke, izradit će elaborat promjena, kojim će se promjena evidentirati te izvršiti promjena u registru prostornih jedinica. Državna geodetska uprava dostaviti će Državnom zavodu za statistiku podatke registra po službenoj dužnosti.